text: Straks-påbud efter dødsulykke
  05 januar 2010 kl. 20.57
  Arbejdstilsynet har nu undersøgt omstændighederne ved den arbejdsulykke, der i går kostede den 56-årige Jørgen Nørgaard fra Vojens livet. Det har udløst to strakspåbud til Dansk Affald, erfarer jv.dk.
  - Vi havde to tilsynsførende derude i går. Det der skete, var, at der var noget teknik der svigtede, så en container rutsjede ned fra en platform. Og det skete så mens den afdøde var henne for at kigge ind i containeren, fortæller Palle Graversgaard, der er tilsynschef ved Arbejdstilsynets tilsynscenter 3.
  
  Fik hovedt i klemme
  Jørgen Nørgaard fik derfor hovedet i klemme i containeren, og blev dræbt på stedet.
  De to strakspåbud betyder, at Dansk Affald skal sikre, at en container ikke igen kan glide ned på denne måde og samtidig at der skal etableres en afskærmning, så man ikke kan bevæge sig i nærheden af transportbåndet.
  Indtil dette er sket, må virksomheden ikke benytte maskinerne, skriver jv.dk.
  